b"\n_START_ARTICLE_\nBeatriu Ferrer-Salat Serra di Migni\n_START_SECTION_\nCarrera\n_START_PARAGRAPH_\nComen\xc3\xa7\xc3\xa0 a muntar a les h\xc3\xadpiques de la Costa Brava, per\xc3\xb2 les primeres classes les va a rebre al Club de Polo de Barcelona. Li compraren el seu primer cavall propi als setze anys, i, a partir d'aquell moment, comen\xc3\xa7\xc3\xa0 la seva carrera com a amazona professional. M\xc3\xa9s endavant es trasllad\xc3\xa0 a Alemanya, per rebre una bona formaci\xc3\xb3 de mans de dos dels millors entrenadors del m\xc3\xb3n: primer de Georg Theodorescu i despr\xc3\xa9s de Herbert Rehbein._NEWLINE_Als Jocs Eq\xc3\xbcestres Mundials de l'Haia (Pa\xc3\xafsos Baixos) del 1994 fou l'\xc3\xbanica representant d'Espanya, en qu\xc3\xa8 munt\xc3\xa0 al cavall Worislaw. Posteriorment, amb la mort de Herbert Rehbein torn\xc3\xa0 a l'Estat espanyol, on s'instal\xc2\xb7l\xc3\xa0 a l'Open Sports Club. M\xc3\xa9s tard entren\xc3\xa0 amb el seleccionador espanyol J\xc3\xbcrgen Koschel fins als Jocs Ol\xc3\xadmpics d'Atlanta 1996, i des de llavors esntren\xc3\xa0 amb l'alemany d'origen belga Jean Bemelmans; amb ell i el cavall Beauvalais ha aconseguit les fites m\xc3\xa9s importants fins al moment, convertint-se d'aquesta manera en l'amazona de doma cl\xc3\xa0ssica amb m\xc3\xa9s \xc3\xa8xits de tot l'estat._NEWLINE_Fins ara ha participat en tres Olimp\xc3\xadades: Atlanta 1996 (setena classificada per equips), Sydney 2000 (cinquena classificada per equips) i Atenes 2004 (vegeu medaller). No pogu\xc3\xa9 participar en els Jocs de Beijing del 2008 a causa d'una lesi\xc3\xb3 d'\xc3\xbaltima hora del seu cavall, Faberg\xc3\xa9._NEWLINE_Beatriz \xc3\xa9s la primera amazona d'Espanya a haver aconseguit una medalla als Jocs Eq\xc3\xbcestres Mundials, en uns Jocs Ol\xc3\xadmpics i en un Campionat d'Europa. Campiona d'Espanya el 2001 i el 2003, fou guardonada amb la Medalla de plata por la Reial Orde del M\xc3\xa8rit Esportiu. A m\xc3\xa9s, va ser triada com a millor esportista femenina pel Consell Superior d'Esports, i se li atorg\xc3\xa0 el Premi Reina Sofia del 2004._NEWLINE_Finalment, cal destacar el seu treball com a entrenadora amb la campiona d'Espanya N\xc3\xbaria Vila, Teresa Juanquioca o Chloe Morris."